दो परीक्षा केंद्रों पर फर्नीचर की कमी छात्रों को पैर मोड़कर बैठना पड़ा
माध्यमिक शिक्षा मंडल द्वारा आयोजित कक्षा 10वीं की परीक्षा गुरुवार से शुरू हुई। विद्यार्थियों ने पहले दिन संस्कृत का पर्चा हल किया। परीक्षा सुबह 8.30 बजे से 11.30 बजे तक चली। परीक्षा शुरू होने से पहले केंद्रों पर सख्ती देखी गई। विद्यार्थियों को प्रवेश पत्र के अलावा कुछ भी अंदर नहीं ले जाने दिया। परीक्षा हाल में पहला पर्चा सरल होने से विद्यार्थियों के चेहरे खिल उठे। ज्यादातर विद्यार्थियों ने दो घंटे में ही पेपर हल कर दिया। किसी भी केंद्र पर नकल का प्रकरण नहीं बना। दो केंद्रों पर बैठक व्यवस्था ठीक नहीं होने से परीक्षार्थियों को पैर मोड़कर बैठना पड़ा।
माध्यमिक शिक्षा मंडल ने हाईस्कूल व हायर सेकंडरी की परीक्षा के लिए परीक्षा केंद्र का चुनाव बिना निरीक्षण के कर लिया। इंपीरियल स्कूल तथा मोती कस्तूरी परीक्षा केंद्र में बच्चों को बैठने के लिए उचित व्यवस्था तक नहीं थी। इस कारण इंपीरियल स्कूल में दो कक्ष में फर्नीचर की कमी के कारण परीक्षार्थियों को छोटे बच्चों के बैठने के लिए उपलब्ध फर्नीचर पर पांव मोड़कर बैठना पड़ा। वहीं मोती कस्तूरी स्कूल परीक्षा केंद्र के चार कक्ष में छोटे छोटे बच्चों के बैठने के हिसाब से बने हुए पूरे फर्नीचर पर हाईस्कूल के परीक्षार्थियों को बैठाया गया। इस कारण परीक्षार्थी पर्चा हल करने में ध्यान लगाने की बजाए बार-बार अपने पैर एडजस्ट करते नजर आए।
हायर सेकंडरी की तरह हाईस्कूल परीक्षा के प्राइवेट परीक्षार्थियों के लिए भी खाचरौद शहर में शासकीय बालक उत्कृष्ट स्कूल, शासकीय कन्या उमावि तथा मॉडल स्कूल को तथा नियमित परीक्षार्थियों के लिए मोती कस्तूरी कायर सेकंडरी, सरस्वती शिशु मंदिर, इंपीरियल स्कूल को ही परीक्षा केंद्र बनाया था। हाईस्कूल परीक्षा के पहले दिन उत्कृष्ट स्कूल केंद्राध्यक्ष के.के. पोरवाल के अनुसार 498 में से 91 अनुपस्थित, कन्या उमावि केंद्राध्यक्ष पी.एन. महाजन के अनुसार 365 में से 64 अनुपस्थित तथा मॉडल स्कूल केंद्राध्यक्ष उषा हैरिस के अनुसार 187 में से 33 परीक्षार्थी अनुपस्थित रहे। इसी तरह सरस्वती शिशु मंदिर केंद्राध्यक्ष प्रदीप देशपांडे के अनुसार 518 में से 23 अनुपस्थित, इंपीरियल स्कूल केंद्राध्यक्ष अशोक गेहलोत के अनुसार 300 में से 3 अनुपस्थित परीक्षार्थी तथा मोती कस्तूरी हायर सेकंडरी परीक्षा केंद्राध्यक्ष उदयसिंह चौहान के अनुसार 250 में से 4 परीक्षार्थी अनुपस्थित रहे। हालांकि किसी भी परीक्षा केंद्र पर नकल प्रकरण नहीं बना।
इंपीरियल स्कूल और मोती कस्तूरी स्कूल परीक्षा केंद्र पर परीक्षार्थियों को छोटे बच्चों के बैठने के लिए बने फर्नीचर पर बैठाया जा रहा है। इसके लिए दोनों केंद्राध्यक्ष को फर्नीचर की व्यवस्था करने के लिए निर्देशित कर दिया गया है। अर्जुनसिंह सोलंकी, बीईओ, शिक्षा विभाग खाचरौद
छोटा फर्नीचर हायर सेकंडरी परीक्षा के पहले दिन नीचे के कक्षों में लगा हुआ था। जिसे एसडीएम के निर्देश के बाद ऊपर के कक्षों में लगा दिया गया है। इससे बच्चों को कोई परेशानी नहीं है, सब व्यवस्था सही है। उदयसिंह चौहान, केंद्राध्यक्ष, मोती कस्तूरी हायर सेकंडरी स्कूल।
पर्चा आसान था, चेहरे खिले
परीक्षा कक्ष से बाहर निकले विद्यार्थियों के चेहरे उनकी खुशी साफ बयां कर रहे थे। दसवीं का पहला पेपर संस्कृत का था, पेपर आसान था तो विद्यार्थियों ने 100 अंकों में से 80-85 अंक लाने का दावा भी किया है। विद्यार्थी तय समय से आधे घंटे पहले ही परीक्षा केंद्र पहुंच गए। अपने-अपने रोल नंबर तलाशे और जाकर कक्ष में बैठ गए। पहले दिन का रोमांच उनके चेहरे पर दिखाई दे रहा था। जैसे ही उनके सामने पेपर आया वे सारा तनाव भूल प्रश्न पत्र हल करने लग गए। डेढ़ से दो घंटे के बीच ही ज्यादातर विद्यार्थियों ने पर्चा हल कर दिया।
नकल करने पर एक विद्यार्थी पर प्रकरण बनाया
तराना | कक्षा 10 वीं का संस्कृत का पेपर गुरुवार को संपन्न हुअा। बीइओ के.सी लावरे ने बताया कि परीक्षा केंद्र सरस्वती शिशु मंदिर में परीक्षा के दौरान शिक्षा विभाग उज्जैन से आए दल के सहायक संचालक अभय तोमर ने ग्राम लोद के दरबारसिंह पिता बद्रीलाल का नकल करते हुए प्रकरण बनाया। वहीं अन्य केंद्रों पर परीक्षा शांतिपूर्ण संपन्न हुई।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva